Google comença a fer públiques les estimacions d'emissions de CO 2 per a ciutats d'arreu del món mitjançant una nova eina anomenada Environmental Insights Explorer que es va presentar el passat mes de setembre.
Google ha començat recentment a estimar les emissions de gasos d'efecte hivernacle (GEH) per a ciutats individuals, en una actuació que, segons la companyia, és part d'un ambiciós pla per posar les ingents quantitats d'informació geogràfica de què disposa al servei de les autoritats locals.
Els ens subnacionals (ciutats, províncies...) normalment no poden accedir a la tecnologia de què sí que gaudeixen els seus homòlegs estatals (agències mediambientals, meteorològiques, cossos d'enginyers militars...).
Per tant, difícilment poden començar a dissenyar polítiques de reducció d'emissions de GEH si no saben qui les genera, o on exactament.
Google es presenta doncs com un aliat en els afanys de milers d'administracions locals del món sencer per ajudar-les a establir les bases de les seves pràctiques ambientals amb informació geogràfica de qualitat i de fàcil visualització, gràcies a la seva nova eina, anomenada Environmental Insights Explorer (EIE).
La companyia va presentar aquest instrument a la Global Climate Action Summit celebrada a San Francisco a mitjan setembre d'enguany amb l'objectiu d'encoratjar els ens subnacionals en la implantació de mesures de lluita contra el canvi climàtic, i com a resposta a les polítiques ambientals de l'actual Administració nord-americana.
De moment, l'eina tan sols està disponible per a cinc ciutats: Melbourne, Buenos Aires, Pittsburgh (Pennsilvània, EUA), Mountain View (Califòrnia, EUA, seu de Google) i Victoria (Colúmbia Britànica, Canadà).
La companyia preveu anar desplegant progressivament l'eina i estendre-la a altres urbs, tot i que no ha donat detalls de quines seran les properes ciutats que s'incorporaran a l'EIE.
Només diu, genèricament, que aspira a poder oferir, en un futur, la possibilitat de fer cerques concretes mitjançant una barra d'exploració.
Emissions de GEH de Melbourne, i dada numèrica de potencial solar (© Google Environmental Insights Explorer)
Per a les ciutats esmentades, l'EIE ofereix una estimació de les emissions de GEH associades als edificis, residencials o no, i de les derivades del transport i la mobilitat.
Malauradament, l'EIE no dona actualment possibilitat de conèixer les emissions de GEH resultants de l'activitat agrícola o industrial.
També hi ha un cert problema pel que fa al nivell d'actualització de la informació: per exemple, la corresponent a les emissions de GEH de les tres ciutats estatunidenques presents a l'EIE prové d'una base de dades de fa sis anys, elaborada per l'EPA (Environmental Protection Agency) dels EUA.
Per aquesta raó, potser, l'eina de Google, de moment, sembla més apta per captar tendències generals que no pas per dissenyar polítiques meticuloses; tot i això, ofereix informació sens dubte útil: a manera d'exemple, a partir de l'EIE es pot constatar que les emissions de GEH de Pittsburgh són degudes sobretot a la generació d'electricitat (tres vegades més que les derivades del transport), mentre que a Buenos Aires, inversament, els cotxes i els camions produeixen el doble de GEH que la generació d'energia elèctrica.
Aquestes tendències generals poden donar pistes als governs locals sobre quin front cal atacar prioritàriament.
A més de les estimacions de GEH, l'Environmental Insights Explorer de Google proporciona un càlcul del potencial solar de les teulades, cobertes i terrats de la ciutat, a partir de les dades de Project Sunroof, de la mateixa companyia.
I també ofereix projeccions climàtiques a vint anys, en aquest cas a partir de dades de la NASA, quant a temperatures, freqüència de precipitacions i onades de fred o calor, comparant la possible situació futura de les ciutats estudiades amb la que a dia d'avui caracteritza altres ciutats del món.
Per acabar, cal dir que en el curt termini Google vol incorporar a l'EIE les seves estimacions, pròpies, d'ús de transport públic, bicicleta i vehicle privat, generades a partir de la informació recopilada per les seves aplicacions de mapatge (Google Maps i Waze, adquirida per Google l'any 2013).
Val a dir que fins ara la companyia mai ha fet públiques les seves dades agregades de transport, raó per la qual és notable el fet que digui estar disposada, ara, a compartir-les amb governs locals.
La utilització de les dades de Google Maps i de Waze servirà sens dubte per augmentar la precisió del coneixement dels usos viaris a ciutats d'arreu del món, tant en temps real com per a l'establiment de patrons en un termini més llarg.
Avaluació ambiental, Dimensió social de la sostenibilitat, Contaminació atmosfèrica i protecció de l'ambient atmosfèric, Modelització climàtica, Adaptació, Observació meteorològica, Prediccions meteorològiques, Regionalitzacions dels escenaris climàtics i dels escenaris hidrològics, Mecanismes de transferència del coneixement de la recerca i la innovació.